CELEX: 32022D0289
Language: ro
Date: 2022-02-22 00:00:00
Title: Decizia de punere în aplicare (UE) 2022/289 a Comisiei din 22 februarie 2022 de înființare a unui ERIC pentru analiză și experimentare în materie de ecosisteme (AnaEE-ERIC) [notificată cu numărul C(2022) 933] (Numai textele în limbile bulgară, cehă, daneză, neerlandeză, franceză, italiană, finlandeză și suedeză sunt autentice) (Text cu relevanță pentru SEE)

24.2.2022   
               
               
                  RO
               
               
                  Jurnalul Oficial al Uniunii Europene
               
               
                  L 43/73
               
            
         DECIZIA DE PUNERE ÎN APLICARE (UE) 2022/289 A COMISIEI
         din 22 februarie 2022
         de înființare a unui ERIC pentru analiză și experimentare în materie de ecosisteme (AnaEE-ERIC)
         
            
               [notificată cu numărul C(2022) 933]
            
         
         (Numai textele în limbile bulgară, cehă, daneză, neerlandeză, franceză, italiană, finlandeză și suedeză sunt autentice)
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 723/2009 al Consiliului din 25 iunie 2009 privind cadrul juridic comunitar aplicabil unui consorțiu pentru o infrastructură europeană de cercetare (ERIC) (1), în special articolul 6 alineatul (1) litera (a),
         întrucât:
         
                     (1)
                  
                  
                     Bulgaria, Cehia, Danemarca, Franța, Italia, Finlanda și Centrul Internațional pentru Studii Agronomice Mediteraneene Avansate au prezentat Comisiei o cerere de înființare a unui ERIC pentru analiză și experimentare în materie de ecosisteme (AnaEE-ERIC) (denumită în continuare „cererea”). Belgia și-a făcut cunoscută decizia de a participa la AnaEE-ERIC inițial în calitate de observator.
                  
               
                     (2)
                  
                  
                     Solicitanții au convenit ca Franța să fie statul membru gazdă al AnaEE- ERIC.
                  
               
                     (3)
                  
                  
                     Regulamentul (CE) nr. 723/2009 a fost încorporat în Acordul privind Spațiul Economic European (SEE) prin Decizia nr. 72/2015 a Comitetului mixt al SEE (2).
                  
               
                     (4)
                  
                  
                     În temeiul articolului 5 alineatul (2) din Regulamentul (CE) nr. 723/2009, Comisia a evaluat cererea și a concluzionat că aceasta îndeplinește cerințele prevăzute în regulamentul respectiv. În cursul evaluării, Comisia a obținut opiniile unor experți independenți în domeniul analizei și experimentării în materie de ecosisteme.
                  
               
                     (5)
                  
                  
                     Măsurile prevăzute în prezenta decizie sunt conforme cu avizul comitetului instituit în temeiul articolului 20 din Regulamentul (CE) nr. 723/2009,
                  
               ADOPTĂ PREZENTA DECIZIE:
         
            Articolul 1
            
               (1)   Se înființează un ERIC pentru analiză și experimentare în materie de ecosisteme (AnaEE-ERIC).
            
            
               (2)   În anexa la prezenta decizie de punere în aplicare sunt prezentate principalele elemente ale statutului AnaEE-ERIC.
            
         
         
            Articolul 2
            Prezenta decizie se adresează Regatului Belgiei, Republicii Bulgaria, Republicii Cehe, Regatului Danemarcei, Republicii Franceze, Republicii Italiene și Republicii Finlanda.
         
         
            Adoptată la Bruxelles, 22 februarie 2022.
            
               
                  Pentru Comisie
               
               Mariya GABRIEL
               
                  Membru al Comisiei
               
            
         
         
            (1)  JO L 206, 8.8.2009, p. 1.
         
            (2)  Decizia nr. 72/2015 a Comitetului mixt al SEE din 20 martie 2015 de modificare a Protocolului 31 la Acordul privind SEE, privind cooperarea în domenii specifice în afara celor patru libertăți (JO L 129, 19.5.2016, p. 85).
      
      
         
            ANEXĂ
            ELEMENTELE ESENȚIALE ALE STATUTULUI AnaEE-ERIC
            
               Articolul 1
               Denumire
               Se înființează un consorțiu pentru o infrastructură europeană de cercetare (ERIC) descentralizată, denumit „ERIC pentru analiză și experimentare în materie de ecosisteme” (AnaEE-ERIC). Acest consorțiu constituie un consorțiu pentru o infrastructură europeană de cercetare (ERIC) instituit în temeiul dispozițiilor Regulamentului (CE) nr. 723/2009.
            
            
               Articolul 2
               Sediul statutar
               Sediul statutar al AnaEE-ERIC este situat la Gif-sur-Yvette, Franța.
            
            
               Articolul 3
               Misiuni și activități
               
                  (1)   Principala misiune a AnaEE-ERIC este de a crea și a exploata o infrastructură de cercetare descentralizată dedicată analizei și experimentării în materie de ecosisteme. Scopul său este de a furniza instrumentele, serviciile și cunoștințele necesare pentru a aborda provocările globale complexe cu care se confruntă societățile umane în materie de mediu și de climă.
               
               
                  (2)   Funcționarea AnaEE-ERIC este asigurată prin intermediul platformei centrale, a centrului de interfață și de sinteză (CIS), a centrului tehnologic (CT) și a centrului de modelare a datelor (CMD).
               
               
                  (3)   În sensul alineatului (1), AnaEE-ERIC:
                  
                              (a)
                           
                           
                              coordonează accesul la platformele naționale experimentale, analitice și de modelare și organizează colaborarea cu instalațiile europene;
                           
                        
                              (b)
                           
                           
                              facilitează programele și proiectele europene de cercetare;
                           
                        
                              (c)
                           
                           
                              dezvoltă tehnologia, armonizând metodele și creând parteneriate industriale, și facilitează transferul de cunoștințe;
                           
                        
                              (d)
                           
                           
                              contribuie la schimbul de cunoștințe și/sau de competențe în cadrul Spațiului european de cercetare (SEC) și stimulează utilizarea potențialului intelectual în întreaga Europă;
                           
                        
                              (e)
                           
                           
                              dezvoltă accesul la date, precum și partajarea și modelarea acestora;
                           
                        
                              (f)
                           
                           
                              organizează cursuri de formare;
                           
                        
                              (g)
                           
                           
                              pune în aplicare o strategie de comunicare;
                           
                        
                              (h)
                           
                           
                              întreprinde orice alte acțiuni conexe necesare pentru îndeplinirea obiectivelor sale.
                           
                        
               
                  (4)   AnaEE-ERIC își îndeplinește misiunea principală fără scop lucrativ. AnaEE-ERIC poate desfășura activități economice limitate, cu condiția ca acestea să fie strâns legate de principalele misiuni prevăzute la articolul 3 alineatul (3) de mai sus și să nu pună în pericol realizarea acestora.
               
            
            
               Articolul 4
               Durata și procedura de dizolvare
               
                  (1)   AnaEE-ERIC se înființează pentru o perioadă inițială de 10 ani. Adunarea membrilor poate decide să prelungească această durată cu perioade succesive de 10 ani.
               
               
                  (2)   Dizolvarea AnaEE-ERIC se produce ca urmare a unei decizii a adunării membrilor, în conformitate cu articolul 18 alineatul (10) din statut.
               
               
                  (3)   Fără întârzieri nejustificate și, în orice caz, în termen de 10 zile de la adoptarea deciziei de dizolvare, AnaEE-ERIC informează Comisia Europeană în privința deciziei.
               
               
                  (4)   Activele rămase după plata datoriilor AnaEE-ERIC se distribuie între membri proporțional cu contribuțiile anuale acumulate la AnaEE-ERIC ale fiecăruia, potrivit articolului 17 din statut.
               
               
                  (5)   Fără întârzieri nejustificate și, în orice caz, în termen de 10 zile de la finalizarea procedurii de dizolvare, AnaEE-ERIC informează Comisia Europeană în această privință.
               
               
                  (6)   AnaEE-ERIC își încetează existența la data publicării de către Comisia Europeană a anunțului corespunzător în seria L a Jurnalului Oficial al Uniunii Europene.
               
            
            
               Articolul 5
               Regimul de răspundere
               
                  (1)   AnaEE-ERIC răspunde pentru datoriile sale.
               
               
                  (2)   Răspunderea financiară a membrilor pentru datoriile AnaEE-ERIC, indiferent de natura acestora, se limitează la contribuția lor respectivă la AnaEE-ERIC pentru ultimul an complet de funcționare.
               
               
                  (3)   AnaEE-ERIC subscrie asigurările corespunzătoare pentru a acoperi riscurile specifice activităților sale.
               
            
            
               Articolul 6
               Politica privind accesul utilizatorilor
               
                  (1)   Accesul la instalațiile AnaEE-ERIC și la serviciile furnizate de platforma centrală sau de centrele de servicii ale AnaEE-ERIC se asigură pe baza principiilor accesului liber. AnaEE-ERIC pune în aplicare norme privind accesul la infrastructură, cu o politică de taxe care să ofere stimulente membrilor săi.
               
               
                  (2)   AnaEE-ERIC furnizează, prin intermediul portalului său web, informații cu privire la gradienții climatici și biogeografici, precum și la competențele și tehnicile complementare ale platformelor AnaEE-ERIC, pentru a-i ajuta pe oamenii de știință în etapa de elaborare a proiectelor și pentru a facilita incubarea proiectelor prin utilizarea mai multor platforme la nivelul tuturor membrilor săi.
               
               
                  (3)   Platforma centrală a AnaEE-ERIC acordă acces la instalațiile AnaEE-ERIC și la serviciile furnizate de centrele de servicii sau de platformele naționale, bazându-se pe o evaluare a calității științifice a utilizării propuse, pe baza unei evaluări științifice independente efectuate de un comitet de experți numit de adunarea membrilor și a fezabilității tehnice evaluate de AnaEE-ERIC. Eventualele aspecte etice legate de o propunere vor fi tratate de Comitetul consultativ independent în materie de etică (a se vedea articolul 25 din statut).
               
               
                  (4)   În cazul în care accesul la instalațiile și serviciile AnaEE-ERIC în scopul cercetării trebuie să fie limitat din motive de capacitate, se efectuează o selecție în conformitate cu procedura stabilită în normele de funcționare din statut, luând în considerare criterii de selecție bazate pe excelența științifică și pe fezabilitatea tehnică și financiară a propunerilor.
               
               
                  (5)   AnaEE-ERIC pune la dispoziție metadatele fiecărui proiect de la bun început, atât în ceea ce privește parametrii experimentali ai platformelor naționale, cât și în ceea ce privește datele produse de centrele de servicii.
               
               
                  (6)   Datele sunt puse la dispoziție în conformitate cu politica de acces liber a AnaEE-ERIC. Accesul va fi reglementat în conformitate cu normele de funcționare din statut, având, în general, o perioadă de grație comună, după care datele devin disponibile publicului. Politica privind accesul ține seama de cadrul juridic european privind protecția datelor (1) referitor la schimbul de date cu caracter personal ale utilizatorilor între membri.
               
            
            
               Articolul 7
               Politica în materie de evaluare științifică
               Activitățile AnaEE-ERIC sunt evaluate o dată la cinci ani de către un comitet științific independent ad-hoc. Adunarea membrilor inițiază o astfel de evaluare și, dacă este cazul, furnizează instrucțiuni specifice. Normele de funcționare din statut vor defini principiile și procedurile acestei evaluări.
            
            
               Articolul 8
               Politica de diseminare
               
                  (1)   AnaEE-ERIC joacă rolul de facilitator al cercetării și, ca regulă generală, încurajează un acces cât mai liber la datele de cercetare.
               
               
                  (2)   AnaEE-ERIC solicită utilizatorilor să facă publice rezultatele cercetărilor lor și să le facă accesibile prin intermediul AnaEE-ERIC.
               
               
                  (3)   AnaEE-ERIC utilizează canale diverse pentru a-și atinge publicul-țintă, inclusiv un portal web, buletine informative, ateliere, prezența la conferințe, articole în reviste și în publicații cotidiene, rețele sociale etc.
               
            
            
               Articolul 9
               Politica privind drepturile de proprietate intelectuală
               
                  (1)   Toate drepturile de proprietate intelectuală create, generate, obținute sau dezvoltate de AnaEE-ERIC în cursul activităților sale sunt deținute de AnaEE-ERIC.
               
               
                  (2)   Sub rezerva termenilor oricăror contracte încheiate între AnaEE-ERIC și membri sau observatori, toate drepturile de proprietate intelectuală care sunt create, generate, obținute sau dezvoltate de un membru sau de un observator sunt proprietatea membrului sau observatorului respectiv.
               
            
            
               Articolul 10
               Politica privind ocuparea forței de muncă
               
                  (1)   Condițiile de încadrare în muncă ale AnaEE-ERIC sunt reglementate de legislația țării în care este angajat personalul sau de legislația țării în care se desfășoară activitățile AnaEE-ERIC.
               
               
                  (2)   Procedurile de selecție a candidaților pentru posturile de personal în cadrul AnaEE-ERIC sunt transparente, nediscriminatorii și respectă egalitatea de șanse. Condițiile de recrutare și de încadrare în muncă nu sunt discriminatorii.
               
               
                  (3)   Recrutarea se va efectua prin publicarea la nivel internațional a unei cereri de candidaturi.
               
            
            
               Articolul 11
               Politica privind achizițiile publice
               
                  (1)   AnaEE-ERIC tratează candidații și ofertanții din cadrul unei proceduri de achiziții publice într-un mod echitabil și nediscriminatoriu, indiferent dacă aceștia sunt sau nu stabiliți în Uniunea Europeană. Politica în materie de achiziții publice a AnaEE-ERIC respectă principiile transparenței, concurenței și nediscriminării. Regulile detaliate privind procedurile și criteriile în materie de achiziții publice sunt stabilite în normele de funcționare din statut.
               
               
                  (2)   Achizițiile publice efectuate de membri și de observatori în cadrul activităților AnaEE-ERIC se realizează ținând cont în mod adecvat de nevoile AnaEE-ERIC, precum și de cerințele și specificațiile tehnice emise de organismele relevante.
               
            
            
               (1)  Regulamentul (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (Regulamentul general privind protecția datelor) (JO L 119, 4.5.2016, p. 1).